****

**600.0255.22.07.15**

.0345.20.07.11

#### **ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

#### **ՀԱՆՐԱՅԻՆ ԾԱՌԱՅՈՒԹՅՈՒՆՆԵՐԸ ԿԱՐԳԱՎՈՐՈՂ ՀԱՆՁՆԱԺՈՂՈՎ**

ՈՐՈՇՈՒՄ

22 հուլիսի 2015 թվականի №255Ա  
ք. Երևան

«ԲԻԷՍԲԻ» ՍԱՀՄԱՆԱՓԱԿ ՊԱՏԱՍԽԱՆԱՏՎՈՒԹՅԱՄԲ ԸՆԿԵՐՈՒԹՅԱՆ «ԽԱՉԻ ՔԱՐ» ՓՈՔՐ ՀԻԴՐՈԷԼԵԿՏՐԱԿԱՅԱՆՈՒՄ ԷԼԵԿՏՐԱԿԱՆ ԷՆԵՐԳԻԱՅԻ (ՀԶՈՐՈՒԹՅԱՆ) ԱՐՏԱԴՐՈՒԹՅԱՆ №0487 ԼԻՑԵՆԶԻԱՅԻ ԳՈՐԾՈՂՈՒԹՅՈՒՆԸ ԿԱՍԵՑՆԵԼՈՒ ՄԱՍԻՆ

Հաշվի առնելով՝

ա) որ Հայաստանի Հանրապետության հանրային ծառայությունները կարգավորող հանձնաժողովի (այսուհետ՝ Հանձնաժողով) 2013 թվականի փետրվարի 20-ի №47Ա որոշմամբ «ԲԻԷՍԲԻ» սահմանափակ պատասխանատվությամբ ընկերությանը (այսուհետ՝ Ընկերություն) տրամադրվել է Հայաստանի Հանրապետության Վայոց ձորի մարզի Եղեգիս և Հերմոն համայնքների վարչական տարածքում՝ Եղեգիս գետի Հերմոն վտակի վրա կառուցված «Խաչի Քար» փոքր հիդրոէլեկտրակայանում (այսուհետ՝ կայան) էլեկտրական էներգիայի (հզորության) արտադրության (մասնակի արտադրություն) №0487 լիցենզիան (այսուհետ՝ Լիցենզիա)՝ մինչև 2028 թվականի փետրվարի 20-ը գործողության ժամկետով, իսկ 2014 թվականի հունվարի 22-ի №6Ա որոշմամբ ամրագրվել են կայանի տեղակայված հզորությունն (1000կՎտ) ու հիմնական սարքավորումների տվյալները,

բ) «Խորդա» սահմանափակ պատասխանատվությամբ ընկերության 2015 թվականի մայիսի 26-ի դիմում-բողոքը, համաձայն որի՝ կայանում իր կողմից տեղադրված սարքավորումների փաստացի հզորությունը գերազանցում է Լիցենզիայով ամրագրված հզորությանը, ինչից եզրակացնում է, որ Ընկերությունը Լիցենզիայի պայմաններում փոփոխություն կատարելու համար Հանձնաժողով է ներկայացրել կեղծ փաստաթղթեր: «Խորդա» սահմանափակ պատասխանատվությամբ ընկերության գնահատմամբ՝ Լիցենզիայի տրամադրման համար ներկայացված փաստաթղթերում կարող է խեղաթյուրված լինել նաև կայանը սնող ջրատար խողովակի տրամագծի մեծությունը, որը նշվել է 12000մմ, մինչդեռ իրականում 1000մմ է,

գ) որ Հանձնաժողովը 2015 թվականի մայիսի 29-ից Ընկերության նկատմամբ հարուցել է վարչական վարույթ՝ Լիցենզիայի պայմանների հնարավոր խախտման փաստի ուսումնասիրության նպատակով,

դ) հարուցված վարչական վարույթի վերաբերյալ Ընկերության՝ 2015 թվականի հունիսի 8-ի գրությամբ ներկայացրած դիրքորոշումն առ այն, որ կայանում արտադրված էլեկտրական էներգիան երբևէ չի գերազանցել նախատեսված 1000կՎտ /ժ-ն, ինչը հստակ փաստագրված է և´ «Հայաստանի էլեկտրական ցանցեր» փակ բաժնետիրական ընկերության, և´ հաշվիչ կայանի հաշվետվություններում: Իսկ կեղծ փաստաթղթեր ներկայացնելու փաստի առթիվ հարուցված է քրեական գործ, որի շրջանակում կտրվի համապատասխան իրավական գնահատական,

ե) հարուցված վարչական վարույթի շրջանակում «Խորդա» սահմանափակ պատասխանատվությամբ ընկերության ներկայացրած՝ 2015 թվականի հունիսի 9-ի գրությունը, որով վերջինս վերստին պնդում է Ընկերության կողմից կայանում տեղադրված սարքավորումների վերաբերյալ Հանձնաժողով կեղծ տեղեկատվության ներկայացման հանգամանքը և հավելում, որ «Խորդա» սահմանափակ պատասխանատվությամբ ընկերությունը կայանի երկրորդ էներգակայանքը (հիդրոտուրբին՝ T-870/150 և գեներատոր՝ СГ-2-800) կառուցել է «Խանջյան առու» ջրատարի վրա, մինչդեռ Հայաստանի Հանրապետության բնապահպանության նախարարության աշխատակազմի ղեկավարի 2014 թվականի հուլիսի 7-ի գրությամբ կայանի գործարկման համար «Խանջյան առու» ջրատարից ջրօգտագործման թույլտվություն չի տրվել,

զ) Հայաստանի Հանրապետության քննչական կոմիտեի Վայոց ձորի մարզային քննչական վարչության 2015 թվականի հունիսի 24-ի №58/1051-37102414 գրությունը (միջնորդություն), որով առաջարկվել է քննարկել Ընկերությանը Լիցենզիայից զրկելու հարցը և քննարկման արդյունքների ու ձեռնարկված միջոցառումների մասին մեկամսյա ժամկետում գրավոր հայտնել Հայաստանի Հանրապետության քննչական կոմիտեի Վայոց ձորի մարզային քննչական վարչություն,

է) «Հայաստանի Հանրապետության փորձագիտական կենտրոն» ՊՈԱԿ-ի 2015 թվականի ապրիլի 17-ի №54631407 դատաշինարարատեխնիկական փորձագիտական եզրակացությունը, համաձայն որի՝

1) կայանի կառուցման շինարարական աշխատանքները չեն համապատասխանում նախագծին, այդ թվում՝

* նախագծով նախատեսված երկու գծով՝ համապատասխանաբար 1020մմ և 720մմ տրամագծերով խողովակաշարերի փոխարեն կառուցվել է տարբեր՝ 720-1020մմ տրամագծեր ունեցող մետաղական խողովակների ստորգետնյա և արտաքին տեղակայմամբ մեկ գծով խողովակաշար.
* դրվածքային ընդհանուր հզորությունը չի կարող կազմել 1000կՎտ.
* հաշվային ելքը չի կարող կազմել 3.0մ3/վ.
* ստատիկ ճնշումը չի կարող համապատասխանել նախագծով նախատեսված 60.7մ,
* հաշվային ճնշումը տարբեր խողովակներում տարբեր է և չի կարող կազմել 45.0մ,
* նման պայմաններում միջին տարեկան արտադրված էլեկտրաէներգիայի քանակը չի կարող կազմել 4.2միլիոն կՎտ/ժ,
* ըստ նախագծային լուծումների՝ գլխամասային հանգույցը, որը բաղկացած է Տիրոլյան տիպի ջրառ հանգույցից և միախուց տղմազտարանից, չի կառուցվել՝ իր ձկնապաշտպան 5x5մմ չափի բջիջներով չժանգոտվող ցանցով, ձկնանցարանով,
* կառուցված փոքր հիդրոէլեկտրակայանի շենքն իր կոնստրուկտիվ կառուցվածքով, ճարտարապետական տեսքով և տեղադրման դիրքով չի համապատասխանում նախագծային լուծումներին,
* նախագծով նախատեսված «Ֆրերսիս» մակնիշի 1000կՎտ ընդհանուր հզորությամբ երկու հիդրոսարքավորումների փոխարեն փորձաքննության անցկացման պահին տեղադրված էր բազմաստիճան կենտրոնախույս պոմպ և «Պետլոն» մակնիշի հիդրոսարքավորում, որոնց հզորությունը չի կարող կազմել 1000կՎտ,
* հիդրոագրեգատների հիմքերը նախատեսվել է կառուցել «Ֆրենսիս» մակնիշի 500կՎտ հզորությամբ հիդրոագրեգատների համար, սակայն կառուցվել են երկաթբետոնե այլ տիպի հիմքեր՝ տեղակայված հիդրոսարքավորումների համար,
* կայանի հաշվային ելքը չի վերցվել Եղեգիս գետի վրա կառուցվող պատվարային ջրընդունիչից, որտեղից սկիզբ է առնում ճնշումային խողովակաշարը, այլ վերցվել է կայանի շենքին հարակից Հերմոն-Ելփին ոռոգման ջրատարին միանալով և միացման առանձին հանգույց կառուցելով,
* փորձաքննության անցկացման պահին ակնհայտորեն փոքր է եղել գետից բնապահպանական թողքը, որը, համաձայն ջրօգտագործման թույլտվության, պետք է կազմեր 0.1մ3/վ,
* կայանի կառուցման վերաբերյալ կազմված ակտերն իրենց բովանդակային առումով չեն համապատասխանում իրականությանը, իսկ ձևի առումով ունեն թերություններ:

Նման պայմաններում խախտվել են Հայաստանի Հանրապետության քաղաքաշինության՝ տվյալ բնագավառում գործող օրենքներով, իրավական ակտերով և կարգերով սահմանված պահանջները.

2) կայանի կառուցվածքների շինարարական աշխատանքներն ամբողջությամբ ավարտված չեն, որի պայմաններում կայանի շահագործումը կարող է հանգեցնել անկանխատեսելի հետևանքների.

ը) որ Լիցենզիայի պայմանների 6-րդ կետի համաձայն՝ Ընկերության կայանում լիցենզավորված գործունեությունն իրականացնում է Լիցենզիայի հավելվածում նշված հիմնական սարքավորումներով, որոնց հաշվարկային հզորությունը կազմում է 1000 կՎտ,

թ) որ Լիցենզիայի պայմանների 15-րդ կետի համաձայն՝ Ընկերությունը պարտավոր է իր տնօրինության տակ գտնվող սարքավորումների շահագործումը, տեխնիկական սպասարկումը և նորոգումն իրականացնել` ապահովելով քաղաքացիների, սպասարկող անձնակազմի կյանքի և առողջության անվտանգությունը, իսկ ըստ 16-րդ կետի՝ պարտավոր է ապահովել լիցենզավորված գործունեության ընթացքում օգտագործվող սարքավորումների համապատասխանությունը Հայաստանի Հանրապետությունում գործող տեխնիկական կանոնակարգերին և Լիցենզիայում նախատեսված պայմաններին,

ժ) որ Լիցենզիայի պայմանների 21-րդ կետի համաձայն՝ Ընկերությունը պատասխանատվություն է կրում Հանձնաժողով ներկայացրած լիցենզավորված գործունեության մասին հաշվետվությունների և այլ տեղեկատվության հավաստիության համար,

ժա) որ Հանձնաժողովի աշխատակազմի կողմից իրականացված վարչական վարույթի արդյունքում փաստվել է, որ Ընկերությունը խախտել է Լիցենզիայի պայմանների 6-րդ, 15-րդ, 16-րդ և 21-րդ կետերը, և

հիմք ընդունելով «Էներգետիկայի մասին» Հայաստանի Հանրապետության օրենքի 42-րդ հոդվածի 1-ին կետի «գ» ենթակետը` Հանձնաժողովը **որոշում է.**

1. Լիցենզիայի պայմանների 6-րդ, 15-րդ, 16-րդ և 21-րդ կետեր խախտման հիմքով կասեցնել Լիցենզիայի գործողությունը՝ մինչև խախտման պատճառի վերացումը:
2. Ընկերությանը` ընդունել ի գիտություն, որ իրավասու է սույն որոշումն ուժի մեջ մտնելու պահից երկամսյա ժամկետում այն բողոքարկել Հանձնաժողով կամ Հայաստանի Հանրապետության վարչական դատարան:
3. Սույն որոշումն ուժի մեջ է մտնում ստորագրման պահից:

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՀԱՆՐԱՅԻՆ

ԾԱՌԱՅՈՒԹՅՈՒՆՆԵՐԸ ԿԱՐԳԱՎՈՐՈՂ

ՀԱՆՁՆԱԺՈՂՈՎԻ ՆԱԽԱԳԱՀԻ ՏԵՂԱԿԱԼ՝ Շ. ԿԻՐԱԿՈՍՅԱՆ

ք. Երևան

22 հուլիսի 2015թ.

ժամը 1600